b'\n_START_ARTICLE_\nDykumos lakas\n_START_PARAGRAPH_\nDykumos lakas (angl. desert varnish; rock varnish)\xc2\xa0\xe2\x80\x93 tamsi danga, aptinkama ant atvir\xc5\xb3 akmen\xc5\xb3 pavir\xc5\xa1i\xc5\xb3 sausringame klimate.\n_START_SECTION_\nSusidarymas\n_START_PARAGRAPH_\nDykum\xc5\xb3 lakas susidaro tik ant fizi\xc5\xa1kai stabili\xc5\xb3 akmen\xc5\xb3 pavir\xc5\xa1i\xc5\xb3, kuri\xc5\xb3 nelyja ir kuri\xc5\xb3 nebr\xc5\xab\xc5\xbeina v\xc4\x97jo ne\xc5\xa1amos smiltys. Lak\xc4\x85 daugiausia sudaro molio dalel\xc4\x97s bei gele\xc5\xbeies ir mangano oksidai. Jame b\xc5\xabna ir daugelio kit\xc5\xb3 element\xc5\xb3 \xc5\xbeymi\xc5\xb3, taip pat prakti\xc5\xa1kai visada \xc5\xa1iek tiek organini\xc5\xb3 jungini\xc5\xb3. Lako spalva kinta nuo rudos iki juodos.\n_START_SECTION_\nSud\xc4\x97tis\n_START_PARAGRAPH_\nPrad\xc5\xbeioje buvo manoma, kad lak\xc4\x85 sudaro med\xc5\xbeiagos, i\xc5\xa1einan\xc4\x8dios i\xc5\xa1 akmens, kur\xc4\xaf lakas dengia, gilumos. Mikroskopiniai ir mikrocheminiai tyrimai parod\xc4\x97, kad did\xc5\xbei\xc4\x85j\xc4\x85 dal\xc4\xaf lako sudaro molis, kuris gali atkeliauti tik ne\xc5\xa1amas v\xc4\x97jo. Nus\xc4\x97dusios molio dalel\xc4\x97s toliau veikia kaip substratas, gaudantis kitas med\xc5\xbeiagas, su kuriomis chemi\xc5\xa1kai reaguoja, kai akmenys vidurdien\xc4\xaf kaitinami dykumos saul\xc4\x97s smarkiai \xc4\xafkaista. Lako formavim\xc4\x85si veikia ir susidaranti rasa._NEWLINE_Kita svarbi dykumos lako savyb\xc4\x97 yra ne\xc4\xafprastai didelis kiekis mangano. \xc5\xbdem\xc4\x97s plutoje manganas yra santykinai retas, sudaro tik 0,12\xc2\xa0% jos mas\xc4\x97s. O dykumos lake jo b\xc5\xabna 50-60 kart\xc5\xb3 daugiau. \xc5\xa0is ry\xc5\xa1kus mangano kiekio gaus\xc4\x97jimas, manoma, sukeliamas biochemini\xc5\xb3 proces\xc5\xb3, nes nema\xc5\xbeai bakterij\xc5\xb3 naudoja mangan\xc4\x85._NEWLINE_Nors dykumos lake yra didel\xc4\x97 gele\xc5\xbeies ir mangano koncentracija, panaudoti \xc5\xa1i\xc5\xb3 jungini\xc5\xb3 n\xc4\x97ra kaip. Ind\xc4\x97nai anks\xc4\x8diau ant toki\xc5\xb3 pavir\xc5\xa1i\xc5\xb3, nugramdydami dykum\xc5\xb3 lak\xc4\x85 ir atidengdami \xc5\xa1viesesn\xc4\x99 uolien\xc4\x85, pie\xc5\xa1davo petroglifus._NEWLINE_Dykumos lakas da\xc5\xbenai apsunkina akmen\xc4\xaf sudaran\xc4\x8di\xc5\xb3 uolien\xc5\xb3 identifikacij\xc4\x85. Skirtingos uolienos nevienodai efektyviai pasidengia dykumos laku. Kalkakmeniai, pvz., paprastai lako neturi, nes jie pernelyg tirp\xc5\xabs vandenyje, tad j\xc5\xb3 pavir\xc5\xa1ius nepakankamai ilgaam\xc5\xbeis. O blizgus juodas lakas ant bazalto, kvarcit\xc5\xb3 ir metamorfuot\xc5\xb3 skal\xc5\xabn\xc5\xb3 susidaro d\xc4\x97l \xc5\xa1i\xc5\xb3 uolien\xc5\xb3 atsparumo d\xc5\xabl\xc4\x97jimui.'